Tirsdag eftermiddag udbrød der brand ved Danraps på Kvisselholtvej i Agersted. Branden opstod i en kølemaskine i forbindelse med nedkøling af såkaldte rapskager. - Der er åben ild i kølemaskinen, som er en 10-12 kubikmeter. Det er ret heftigt, fordi det hele tiden får tilført ilt i forbindelse med køleprocessen, forklarer indsatsleder ved Nordjyllands Beredskab, Jørgen W. Pedersen. Personalet på fabrikken vurderede, at branden havde et omfang, der gjorde, at brandvæsnet skulle tilkaldes. - Vi får det hurtigt slukket og efterfølgende tømt materialet ud og efterslukket det. Branden nåede ikke at blive så stor, så det var relativt ukompliceret. Personalet derude gjorde en god indsats, inden vi kom, og det skal de roses for, siger Jørgen W. Pedersen, som desuden fortæller at ingen mennesker eller dyr har været i fare i forbindelse med branden. Der er nu et oprydningsarbejde, som virksomheden selv varetager.

Referat:
Personalet på en rapsmølle ved Agersted reagerede hurtigt, da en brand brød ud i en kølemaskine